Moira Murrell Uasal,

Príomh-Fheidhmeannach,

Comhairle Contae Chiarraí,

Áras an Chontae,

An Ráth Theas,

Trá Lí,

Co Chiarraí.

27 Eanáir, 2022.

**Aighneacht ó Choiste Forbartha na Sceilge i leith an Dréacht Phlean Forbartha do Chontae Chiarraí**

Moira, a chara,

Deinim tagairt don aighneacht thuas luaite (cóip iniata) agus ba mhaith liom tacú leis na pointí atá á dhéanamh ag an gcoiste forbartha pobail áitiúil i mBaile ‘n Sceilg maidir leis an ngéarchéim tithíochta atá in Uíbh Ráthach faoi láthair atá ag cur srian praiticiúil le forbairt eacnamaíochta agus shóisialta sa cheantar san dá bharr.

Mar atá luaite san aighneacht seo, tá infheistíocht phoiblí agus pobail shuntasacha á dhéanamh faoi láthair chun céimeanna tomhaiste, réadúla a thógaint mar iarracht athbheochan a dhéanamh ar gheilleagar socheacnamaíochta i nGaeltacht Uíbh Ráthaigh.

San áireamh ansin, tá an obair mhór mhaith atá á dhéanamh ag an gcoiste pobail féin ar an dtalamh ar thograí praiticiúla sa phobal, ag Tascfhórsa Uíbh Ráthaigh ó thaobh teaghlaigh a mhealladh chun cónaithe sa cheantar, ag Comhairle Contae Chiarraí atá ag feabhsú infreastruchtúr iompair, turasóireachta agus caitheamh aimsire sa cheantar agus ag tacú le hobair an Tascfhórsa dar ndóigh, agus againne in Údarás na Gaeltachta atá ag tacú le gnóanna sa cheantar.

Táimid, mar eagras forbartha, ag súil go mór leis an bhforbairt gteic i nDún Géagáin a bheith tugtha chun críche agus leis an mbeocht eacnamaíochta agus déimeagrafach a chruthóidh sé sa cheantar dá bharr.

Ach is léir go bhfuil agus go mbeidh srian suntasach á chur le poitéinseal na hoibre forbartha seo go léir muna mbeidh oibrithe agus a dteaghlaigh in ann teacht ar roghanna réadúla tithíochta ar phraghas réasúnta dóibh féin sa cheantar. Tacaímid go fonnmhar leis an moladh atá déanta ag Coiste Forbartha na Sceilge san aighneacht seo atá ullmhaithe acu.

Is mise, le meas,

Dónal Ó Liatháin

Bainisteoir Réigiúnach an Deiscirt, Údarás na Gaeltachta